SET ปิดเช้าพุ่ง 16 จุดตามตปท. นลท.เก็งกำไรโค้งสุดท้าย “เลือกตั้ง” สหรัฐ
SET ปิดเช้าพุ่ง 16 จุดตามตปท. นลท.เก็งกำไรโค้งสุดท้าย “เลือกตั้ง” สหรัฐ
3 พ.ย. 2563

ผู้สื่อข่าวรายงานว่า ดัชนีตลาดหุ้นไทยช่วงเช้าปิดที่ระดับ 1,218.16 จุด เพิ่มขึ้น 16.00 จุด (+1.33%) มูลค่าการซื้อขายราว 24,008 ล้านบาท
10 หุ้นดันดัชนีเช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดต่างประเทศ โดยตลาดหุ้นในภูมิภาคเอเชียเช้านี้เคลื่อนไหวในแดนบวกเช่นเดียวกับตลาดสหรัฐที่ปรับขึ้นเมื่อคืนที่ผ่านมา โดยได้ Sentiment บวกจากตัวเลขเศรษฐกิจสหรัฐ หลังดัชนีผู้จัดการฝ่ายจัดซื้อ (PMI) ภาคการผลิตของสหรัฐฯออกมาดี และยังมีลุ้นช่วงโค้งสุดท้ายการเลือกตั้งประธานาธิบดีสหรัฐด้วย แม้ผลโพลจะชี้ว่านายโจ ไบเดน จากพรรคเดโมแครต มีคะแนนนำมา ซึ่งหากจริงก็มองแรงกดดันด้านสงครามการค้าอาจจะลดลง
อย่างไรก็ดีน้ำหนักของตลาดฯอยู่ที่การเลือกตั้งประธานาธิบดีสหรัฐเป็นหลัก ส่วนบ้านเราปัจจัยการเมืองยังต้องติดตาม แม้จะชินกับการมีม็อบทุกวัน แต่ก็ไม่ได้มีความรุนแรงอะไร อีกทั้งให้ติดตามการทยอยประกาศผลประกอบการของบริษัทจดทะเบียนต่อไป และในวันที่ 4-5 พ.ย.นี้ก็จะมีการประชุมธนาคารกลางสหรัฐ (เฟด) ซึ่งรอบนี้คงจะยังไม่มีอะไรตื่นเต้น เพราะต้องการรู้ใครจะเป็นประธานาธิบดีสหรัฐมากกว่า
แนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงจะแกว่งแคบลง โดยมีแนวรับ 1,200 จุด ส่วนแนวต้าน 1,220 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 1,050.96 ล้านบาท ปิดที่ 32.25 บาท เพิ่มขึ้น 1.25 บาท
CPALL มูลค่าการซื้อขาย 953.47 ล้านบาท ปิดที่ 55.00 บาท เพิ่มขึ้น 0.75 บาท
KBANK มูลค่าการซื้อขาย 861.58 ล้านบาท ปิดที่ 77.50 บาท เพิ่มขึ้น 1.00 บาท
SCGP มูลค่าการซื้อขาย 756.70 ล้านบาท ปิดที่ 35.00 บาท ราคาไม่เปลี่ยนแปลง
IVL มูลค่าการซื้อขาย 690.03 ล้านบาท ปิดที่ 23.50 บาท เพิ่มขึ้น 1.10 บาท